text: Brand i kælderen under skole
  30 december 2011 kl. 07.42
  Politiet undersøger i dag, hvad der var årsag til en brand under Kirkebakkeskolen i Bredballe ved Vejle torsdag aften. Der er ingen tegn på indbrud - og ingen el-installationer i kælderrummet, som brændte.
  Det var i skoletandlægens aflåste lagerlokale i kælderen, at ilden blev opdaget kl. 17.30. Branden blev hurtigt slukket, men der skete en del sod- og røgskader i kælderen. 
  Lokalpolitiet vil i løbet af fredag undersøge brandstedet nærmere. Bl.a. om der kan være tale om, at branden er opstået i kemikalier. 
  - Umiddelbart er der ikke tegn på indbrud i kælderrummet. Og der er heller ingen elektriske installationer, oplyser vagtchefen hos Sydøstjyllands Politi.
  